**СТАНОВИЩЕ**

**от проф.д-р Весела Методиева Гюрова член на научно жури**

**по протокол № 1/08.07.2019 г.**

**на дисертационен труд** на тема: **„Подобряване на социалната компетентност в прехода от детската градина към началното училище“**

разработен от **Христина Апостолос Папазиси**, **редовен докторант** по професионално направление 1.2. Педагогика (Предучилищна педагогика) с обучение на английски език научен ръководител: проф. д-р Весела Гюрова.

1. **Актуалност и значимост на проблематиката** Темата определено е центрирана в областта на значимите през 21 век европейски ключови компетентности и проучването им в апробиран интерактивен модел, разработен от докторантката в научно направление 1.2. Педагогика, но с емпирично доказана статистическа значимост за началния етап от средното образование. Експериментално се потвърждават възможности за акцентирането върху социалните компетенции, обуславящи адаптивен преход към училище. Докторантката убедително провежда сравнително изследване, ценно за институциите в проектно-ориентиран европейски план. В този смисъл темата не е разработвана досега от докторанти.

Доказателство за това са публикациите й, интерпретиращи ключови понятия като социално перцепция, социална култура, социална компетентност. социални умения, емоционална интелигентност, самоувереност, социална тревожност, социален контекст, уменията и интересите на детето и тези на връстниците. Като се отнася критично към институционалното надценяване на знанията при прехода от детска градина в началния етап, докторантката убедително защитава ценността на докторската си тема за устойчивостта на детската индивидуалност в периода на промяна на нейната социална среда и адаптирането й към нея. Връзката с връстниците тя определя като много важна за наличието на добри социални умения и добре развита социална компетентност, като се посочват дългосрочни ефекти от нейното ефективно изграждане. Х. Папазиси извежда адекватната ***социална компетентност за приоритетна*** в детската градина, особено при прехода от детската градина към първи клас.

1. **Структура и съдържание на дисертационния труд.**

**2.1. Структура на дисертационния труд**. Той е в обем 147 стандартни страници основен текст, но с приложенията от диагностични процедури, включени в дисертационното изследване, експерименталните ситуации, библиографията, той е общо 200 страници. Трудът е ***структуриран*** в увод, изложение в три глави, заключение и изводи, библиография от 195 източника, 7 приложения за провеждането на интервю с учители и родители, регистър на наблюдавани прояви, скали за социално приемане на социалната компетентност, за интерактивна партньорска игра, за прояви на социална компетентност на родители и на учители. Доказателственият материал в труда включва 5 таблици, 19 графики.

2.2. В **съдържателен** план:

* В ***теоретичната постановка на проблема*** се откроява критичният авторски анализ и компетентната сравнителна оценка. Изследователският поглед на Х Папазиси систематизира в логическа връзка тенденциите на автори от институции и от фондации в САЩ, в Европа и в нашата страна по отношението на проучването на социалните умения на децата ***от детската градина и от първи клас***, както и на използването на игровата дейност в предучилищното образование за социализирането на подрастващите. При това – не само като цел, а като ***основа за придобиването на компетенции до седемгодишна възраст***. Тя извежда водещите приоритети от новия век насам в масовото използване на „***поведенческите/меки компетенции***“, към които причислява социалните в контекста на игровите умения и способности.
* Интерпретирането на моделните игрови технологии, трансформирани в европейски вариант също е основа на теоретико-обзорна систематизация чрез позоваване върху предходни изследвания и на извеждането на ***основни работни понятия и принципи***, използвани в труда. Това се постига при използването на ***приоритетите на европейското образование, ключовите компетенции, новите законодателни документи***, несъмнено доказани като оценяване на научни възможности от докторантката и във функциите й на експериментатор.
* **В теоретичната част** докторантката поставя **три важни акцента**, който съподчинява и анализира задълбочено във възрастов сравнителен план:
* ***Социална компетентност*** на децата в предучилищна възраст (4 - 6 години) и на децата от началното училище (7 - 8 години), като тя я разглежда в резултат на ***социалната ефективност на поведението*** спрямо другите;
* ***Културна компетентност***, връзката й със социалната компетентност и нейната специфика в предучилищна и в начална училищна възраст;
* ***Общопсихологическата*** характеристика на децата в динамичните преходи на „детска градина - началното училище“ и взаимовръзката между интелектуални и емоционални прояви на децата.
  1. **В експериментално-приложното изследване*,* представено във втора глава** оценявам изключително позитивно следните постижения:
* ***Формулировки в три взаимносвързани хипотези***, отнесени като предположения към връзката между „детска градина-училище-семейство“, при извеждането на субуктните отношения „родители-деца/ученици-учители“, които са ***оригинално формулирани и недоказани досега*** относно положителното влияние на експерименталния модел върху социалните компетенции. То се доказва в изследователско очертани етапи по посока на логически произтичащите от хипотезата задачи при организационно зададен контингент деца в двете възрастови подгрупи на 4 – 6-годишни и 7 – 8- годишни деца
* Изследването на ***различни области на прояви*** на децата/учениците - емоционално изразяване, саморегулиране, справяне с нови ситуации и предизвикателства, поведение по време на игра, т.е. проучването на социалната компетентност не се фокусира само върху когнитивното развитие при използването на ***адаптирани авторски процедури*** (Gagnon & Nagle, 2004).
* Връзката на установените резултати за прояви на специфично социално поведение с ***постигането на положителни социални прояви*** като общо описание на социалната компетентност на деца/ученици въпреки нееднозначните дефиниции на социалната компетентност (Merrell, 1995, 1999; Merrell & Wolfe, 1998, цитирано от Lee, 2006, p. 6).
* Впечатлението и ***прецизното използване на авторска конкретизация*** в областта на социалните прояви, установени по време на експерименталното изследване. Позоваването върху европейската референтна рамка във връзка с диференцирането на културните от социалните компетентности, въпреки връзката между тях, като се отчита периодът на социално присъствие на децата учениците в културната общност и неговата специфика, като акцентът се поставя върху нея, а не върху изследването на интеркултурните различия в контекста на социалните и граждански компетенции. Адмирации заслужават ***големият обхват на проучените експериментални лица*** (общо 1282), в най-голяма численост на първия етап (979), а при апробирането на модела във втори и трети етап (303), както и коректното представяне на отделните етапи.
* ***Оригинален авторски модел, основан на компетенции***, очертани като водещи в ЕКР –прояви на самоконтрол, съпричастност и вербална комуникация за тези възрастови етапи.
* Процесуално ориентирани към социалната компетентност са представени в глава трета ***серии от игрови технологии*** ***в апробирания формиращ експеримент*** (за преговори, за управляване на диалог, за решаване на проблеми и управляване на конфликти, за преодоляването на агресията, за конкуренция и сътрудничество, за регулиране и саморегулиране на поведението и за балансиране на преживяванията). Те са обединени ***тематично в седем модула*** при отчитането на отношението „игра-дейности“ със специфика на приложение в двата възрастови етапа на комплексните детски съдържателни дейности, които се изразяват динамично и съдържателно в детската игра, присъщи за личностното развитие на подрастващите в двата възрастови етапа.
  1. **Анализ и доказване на резултатите** от приложението на експерименталния модел:
* Целесъобразно използвани инструменти за ***статистическа проверка и доказване на значимостта*** на данните, обработени с помощта на анализ на множествена логистична регресия, представени в таблици и диаграми, придружен от обективен и прецизен количествен и качествен анализ на докторанта.
* Анализ на резултатите в излагането на същността на изследването потвърждавам и оценявам изключително високо ***професионалната компетентност на Х. Папазиси*** да обобщава и оценява компетентно постиженията, представени в диаграми и характеризирани по етапи и във връзка с всеки един критерий и показател в количествено и в качествено отношение. Това тя прави и отнесено до същността на модела от игрови модулни технологии, което е не просто регистрирана важна статистическа обработка на получените резултати, а ***убедително доказателство за достоверно и обективно обобщаване на резултатите от оригиналното изследване***.

3. **Заключение и изводи на докторския труд**

* Оценявам ги като ***значими и съответстващи на целта, хипотезата и задачите***. Докторантката убедително демонстрира способности да изведе обобщено резултатите, да ги корелира с количествените и с качествените, очертани от приложението на интерактивния модел тенденции в контролните и в експерименталните групи за съответните три етапа.
* Моделът така става осигурен технологично като образователен вариант в етапите/институциите детска градина и начално училище и за ново, авторско присъствие на докторантката в национален и в европейски план.
* Приемам петте приноса, изведени в резултат на педагогическия по своя характер в областта на институционалното образование докторски труд. Ясно доминират тези, отнесени до обновяването на педагогическите технологии, водещи до преодоляването на порочни практики при прехода детска градина-начално училище да се акцентира върху знанията , а не върху проявите на социално-адаптивно поведение, типично социалната компетентност и конкретната степен на проява на социалните компетенции на деца/ученици.
* Моделът е ценен, както за работа по квалификацията на педагогическите специалисти, така и по разработването на конкретни програми за работа с родителите при прехода „детска градина- първи клас“.

4. **Качества на докторантката**

Доказателствата за качествата, нужни за кариерното развитие на редовния докторант произтичат от автобиографичната справка, приложена в документите, които са убедителен обективен отличен нейн атестат. Но като научен ръководител и член на научното жури имам още веднъж нормативно право и професионална отговорност за заявя преди заключението в становището си, че Христина Папазиси е ***млад изследовател и професионалист педагог, който ще има принос в утвърждаването на значението на игровите моделни технологии за социалната компетентност на подрастващите в национален и в европейски план.***

**В заключение**: Като имам предвид всички спазени процедурни изисквания за представяне и оценяване на качествата на дисертационния труд, изследователските умения на докторантката за създаването и за апробиранто на собствен изследователски модел, публикациите й, убедително и статистически доказаните очертани приноси на докторския труд, предлагам на уважаемото жури да присъди образователната и научна степен „Доктор“ по професионално направление 1.2. Педагогика (Предучилищна педагогика) на Христина Папазиси.

08.08.2019. Член на жури:……………….

(проф. д-р Весела Гюрова)